РЕГЛАМЕНТ ЗА ИЗПЪЛНЕНИЕ (ЕС) № 1007/2013 НА КОМИСИЯТА
от 18 октомври 2013 година
за добавяне към квотите за риболов през 2013/2014 г. на хамсия в Бискайския залив на удържаните от Франция количества през риболовния сезон 2012/2013 г. съгласно член 4, параграф 2 от Регламент (ЕО) № 847/96 на Съвета
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 847/96 на Съвета от 6 май 1996 г. относно определяне на допълнителните условия за годишното управление на допустимите количества улов и на квотите (1), и по-специално член 4, параграф 2 от него,
като има предвид, че:
(1)
Съгласно член 4, параграф 2 от Регламент (ЕО) № 847/96 най-късно до 31 октомври на годината на прилагане на отпуснатата им риболовна квота държавите членки могат да поискат от Комисията да удържи и прехвърли за следващата година до 10 % от тази квота. Комисията трябва да прибави към съответната квота удържаното количество.
(2)
ОДУ и квотите за държавите членки за запаса от хамсия в Бискайския залив (подзона VIII на ICES) са определени за годишен сезон на управление от 1 юли до 30 юни на следващата година.
(3)
С Регламент (ЕС) № 694/2012 на Съвета от 27 юли 2012 г. за определяне на възможностите за риболов на хамсия в Бискайския залив за риболовен сезон 2012/2013 г. (2) се определят квотите за риболов на хамсия в Бискайския залив (подзона VIII от ICES) за периода от 1 юли 2012 г. до 30 юни 2013 г.
(4)
С Регламент (ЕС) № 713/2013 на Съвета от 23 юли 2013 г. за определяне на възможностите за риболов на хамсия в Бискайския залив за риболовен сезон 2013/14 г. (3) се определят квотите за риболов на хамсия в Бискайския залив (подзона VIII от ICES) за периода от 1 юли 2013 г. до 30 юни 2014 г.
(5)
Съгласно съответните регламенти за възможностите за риболов и след като се вземат предвид размяната на възможностите за риболов в съответствие с член 20, параграф 5 от Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (4), както и прехвърлянето на квоти в съответствие с член 4, параграф 2 от Регламент (ЕО) № 847/96 квотите за хамсия в Бискайския залив, с които разполагат Франция и Испания в края на риболовния сезон 2012/2013 г., възлизат съответно на 4 876 тона и 16 460 тона.
(6)
В края на риболовния сезон 2012/2013 г. Франция и Испания докладваха за улов на хамсия в Бискайския залив в общ размер на съответно 4 805,1 тона и 11 275,2 тона.
(7)
В съответствие с член 4, параграф 2 от Регламент (ЕО) № 847/96 както Франция, така и Испания поискаха част от тяхната квота за хамсия в Бискайския залив за риболовния сезон 2012/2013 г. да бъде удържана и прехвърлена за следващия риболовен сезон. В рамките на посочените в споменатия регламент граници прехвърлените количества следва да бъдат добавени към квотата за риболовния сезон 2013/2014 г.
(8)
Мерките, предвидени в настоящия регламент, са в съответствие със становището на Комитета по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
1. Квотата за риболов на хамсия в Бискайския залив, определена за Франция с Регламент (ЕС) № 713/2013, се увеличава със 70,9 тона.
2. Квотата за риболов на хамсия в Бискайския залив, определена за Испания с Регламент (ЕС) № 713/2013, се увеличава с 1 646 тона.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 18 октомври 2013 година.